কুমিল্লায় নুরুল হক নুরের ওপর হামলার প্রতিবাদে সড়ক অবরোধ

Sat, 30 Aug 2025 08:51:20 +0000

ডাকসুর সাবেক ভিপি ও গণ অধিকার পরিষদের কেন্দ্রীয় সদস্য সচিব নুরুল হক নুর এবং কেন্দ্রীয় নেতাকর্মীদের ওপর ন্যক্কারজনক হামলার প্রতিবাদে কুমিল্লায় সড়ক অবরোধ কর্মসূচি পালন করেছে গণ অধিকার পরিষদ জেলা শাখা।

শনিবার (৩০ আগস্ট) দুপুরে কুমিল্লার কোটবাড়ি বিশ্বরোড এলাকায় এ কর্মসূচি শুরু হয়। এ সময় দলীয় নেতাকর্মীরা নুরুল হক নুরের ওপর হামলাকারীদের দ্রুত গ্রেফতার ও দৃষ্টান্তমূলক শাস্তির দাবি জানান।

অবরোধ চলাকালে বক্তারা অভিযোগ করেন, দেশের গণতান্ত্রিক আন্দোলন দমাতে সরকার বিরোধী দলের নেতাকর্মীদের ওপর একের পর এক হামলা চালানো হচ্ছে। তারা হুঁশিয়ারি দিয়ে বলেন, নুরুল হক নুরসহ গণ অধিকার পরিষদের কোনো নেতাকর্মীর ওপর আবারও হামলা হলে কঠোর আন্দোলনের ডাক দেওয়া হবে।

এ সময় আন্দোলনকারীরা টায়ার জ্বালিয়ে বিক্ষোভ করে। এতে ঢাকা-চট্টগ্রাম মহাসড়কে যান চলাচল বন্ধ হয়ে যায় এবং পুরো এলাকায় উত্তেজনা বিরাজ করে।

পরে পুলিশের হস্তক্ষেপে আধাঘণ্টা পর অবরোধ তুলে নেয় আন্দোলনকারীরা। অবরোধ শেষ হওয়ার পর ঢাকা-চট্টগ্রাম মহাসড়কে যান চলাচল স্বাভাবিক হয়।